Predkladacia správa

 Piata správa o implementácii  Akčného  programu Medzinárodnej konferencie OSN    o populácii   a  rozvoji (Káhira 1994)  a   Kľúčových opatrení prijatých na 21. Osobitnom  zasadnutí Valného zhromaždenia OSN  (New York 1999) sa predkladá na  základe uznesenia vlády SR č. 194/2000.
Vláda SR na svojom zasadnutí dňa 29. 3. 2000 uložila ministrovi práce, sociálnych vecí a rodiny SR uznesením č. 194/2000 v bode B.1 vytvoriť Medzirezortnú pracovnú  skupinu a v bode B.2 implementovať záverečné dokumenty vyššie uvedených zasadnutí OSN v podmienkach SR a o postupe implementácie informovať každoročne vládu SR. 
Pracovná skupina bola vytvorená v roku 2000, ako poradný orgán ministra práce, sociálnych vecí a rodiny, v ktorom majú zastúpenie jednotlivé ministerstvá, inštitúcie a mimovládne organizácie, ktoré sa prihlásili k plneniu záverov káhirskej konferencie. V roku 2004 sa zmenilo zastúpenie Výboru NR SR pre sociálne veci a bývanie a takisto nastali zmeny u členov zastupujúcich jednotlivé rezorty. V obsahovom zameraní skupiny pokračovalo zosúladenie implementáciu dokumentov OSN s prioritami Programového vyhlásenia vlády SR na roky 2002 – 2006.
Predkladaný materiál sprostredkúva informácie z analytických publikácií, ktoré vypracoval Štatistický úrad SR a Výskumné demografické centrum INFOSTATu. Obidve inštitúcie patria k základným štruktúram pre implementáciu záverov káhirskej konferencie. Hlavným cieľom správy je na základe identifikovaných prioritných oblastí implementácie a hlavných oblastí záujmu v roku 2005 predložiť východiská pre prípravu dlhodobej populačnej politiky SR
 Správa je spracovaná ako prierezový materiál gestorovaný MPSVR SR, odborom rovnosti príležitostí a antidiskriminácie. Pre vypracovanie správy boli poskytnuté podklady od členov a poradcov pracovnej skupiny. 
Predkladaná správa má informatívny charakter, nezakladá nároky na štátny rozpočet ani rozpočty verejných fondov. Rovnako nemá finančný, ekonomický, environmetálny vplyv ani vplyv na zamestnanosť a podnikateľské prostredie. Vzhľadom na uvedené skutočnosti Ministerstvo práce, sociálnych vecí a rodiny SR predkladá materiál na rokovanie vlády SR bez medzirezortného pripomienkového konania.